“ผู้มีใจเมตตาย่อมเป็นสุข เพราะเขาจะได้รับพระเมตตา”

จากพระพร กลายเป็นหน้าที่

Lectio : พระเจ้าตรัส

1 ยอห์น 4:7-21

ท่านที่รักทั้งหลาย

เราจงรักกัน

เพราะความรักมาจากพระเจ้า

และทุกคนที่มีความรัก ย่อมบังเกิดจากพระเจ้า

และรู้จักพระองค์

ผู้ไม่มีความรัก ย่อมไม่รู้จักพระเจ้า

เพราะพระเจ้าทรงเป็นความรัก

ความรักของพระเจ้าปรากฏให้เราเห็นดังนี้ คือ

พระเจ้าทรงส่งพระบุตรพระองค์เดียวมาในโลก

เพื่อเราจะได้มีชีวิตโดยทางพระบุตรนั้น

ความรักอยู่ที่ว่าพระเจ้าทรงรักเรา

และทรงส่งพระบุตรของพระองค์มาเพื่อชดเชยบาปของเรา

มิใช่อยู่ที่เรารักพระเจ้า

ท่านที่รักทั้งหลาย

ถ้าพระเจ้าทรงรักเราเช่นนี้

เราก็ควรจะรักกันด้วย

ไม่มีผู้ใดเคยเห็นพระเจ้า

แต่ถ้าเรารักกัน

พระเจ้าย่อมทรงดำรงอยู่ในเรา

และความรักของพระองค์ในเราก็จะสมบูรณ์

เรารู้ว่าเราดำรงอยู่ในพระองค์

และพระองค์ทรงดำรงอยู่ในเรา

เพราะพระองค์ประทานพระพรของพระจิตเจ้าให้เรานั่นเอง

เราเห็นและเราเป็นพยานได้ว่า

พระบิดาทรงส่งพระบุตรของพระองค์

มาเป็นพระผู้ไถ่โลก

ผู้ใดยอมรับว่าพระเยซูเจ้าทรงเป็นพระบุตรของพระเจ้า

พระเจ้าย่อมทรงดำรงอยู่ในเขา และเขาย่อมอยู่ในพระเจ้า

เรารู้และเชื่อในความรักที่พระเจ้าทรงมีต่อเรา

พระเจ้าทรงเป็นความรัก

ผู้ใดดำรงอยู่ในความรัก ย่อมดำรงอยู่ในพระเจ้า

และพระเจ้าย่อมทรงดำรงอยู่ในเขา

ความรักสมบูรณ์อยู่ในเรา

เพื่อให้เรามีความมั่นใจในวันพิพากษา

เพราะพระองค์ทรงเป็นอย่างไร

เราในโลกนี้ย่อมเป็นอย่างนั้นด้วย

ไม่มีความกลัวในความรัก

ความรักที่สมบูรณ์ย่อมขจัดความกลัว

เพราะความกลัว คือความคาดหมายว่าจะถูกลงโทษ

ความรักของผู้มีความกลัวจึงยังไม่สมบูรณ์

จงมีความรักเถิด

เพราะพระองค์ทรงรักเราก่อน

ถ้าผู้ใดพูดว่า “ฉันรักพระเจ้า”

แต่เกลียดชังพี่น้องของตน

ผู้นั้นย่อมเป็นคนพูดเท็จ

เพราะผู้ไม่รักพี่น้องที่เขาแลเห็นได้

ย่อมไม่รักพระเจ้าที่เขาแลเห็นไม่ได้

เราได้รับบทบัญญัตินี้จากพระองค์

คือให้ผู้ที่รักพระเจ้า รักพี่น้องของตนด้วย

มัทธิว 18 : 23-34

อาณาจักรสวรรค์เปรียบได้กับกษัตริย์พระองค์หนึ่ง ทรงประสงค์จะตรวจบัญชีหนี้สินของผู้รับใช้ ขณะที่ทรงเริ่มตรวจบัญชีนั้น มีผู้นำชายผู้หนึ่งเข้ามา ชายผู้นี้เป็นหนี้อยู่เป็นพันล้านบาท เขาไม่มีสิ่งใดจะชำระหนี้ได้ กษัตริย์จึงตรัสสั่งให้ขายทั้งตัวเขา บุตรภรรยาและทรัพย์สินทั้งหมดเพื่อใช้หนี้ ผู้รับใช้กราบพระบาททูลอ้อนวอนว่า ‘ขอทรงพระกรุณาผลัดหนี้ไว้ก่อนเถิด แล้วข้าพเจ้าจะชำระหนี้ให้ทั้งหมด’ กษัตริย์ทรงสงสารจึงทรงปล่อยเขาไปและทรงยกหนี้ให้ ขณะที่ผู้รับใช้ออกไป ก็พบเพื่อนผู้รับใช้ด้วยกันซึ่งเป็นหนี้เขาอยู่ไม่กี่พันบาท เขาเข้าไปคว้าคอบีบไว้แน่น พูดว่า ‘เจ้าเป็นหนี้ข้าอยู่เท่าไร จงจ่ายให้หมด’

“เพื่อนคนนั้นคุกเข่าลงอ้อนวอนว่า ‘กรุณาผลัดหนี้ไว้ก่อนเถิด แล้วข้าพเจ้าจะชำระหนี้ให้’ แต่เขาไม่ยอมฟัง นำลูกหนี้ไปขังไว้จนกว่าจะชำระหนี้ให้หมด เพื่อนผู้รับใช้อื่น ๆ เห็นดังนั้นต่างสลดใจมาก จึงนำความทั้งหมดไปทูลกษัตริย์พระองค์จึงทรงเรียกชายผู้นั้นมา ตรัสว่า ‘เจ้าคนสารเลว ข้ายกหนี้สินของเจ้าทั้งหมดเพราะเจ้าขอร้อง เจ้าต้องเมตตาเพื่อนผู้รับใช้ด้วยกัน เหมือนกับที่ข้าได้เมตตาเจ้ามิใช่หรือ’ กษัตริย์กริ้วมาก ตรัสสั่งให้นำผู้รับใช้นั้นไปทรมานจนกว่าจะชำระหนี้หมดสิ้น พระบิดาของเราผู้สถิตในสวรรค์จะทรงกระทำต่อท่านทำนองเดียวกัน ถ้าท่านแต่ละคนไม่ยอมยกโทษให้พี่น้องจากใจจริง”

เข้าใจความหมายของพระวาจา

บัดนี้ เรามาถึงจุดที่เราต้องก้าวออกจากความเมตตาของพระเจ้าและพระคริสตเจ้า และหันมาพิจารณาความเมตตาของตัวเราเอง เมื่อพระพรกลายเป็นหน้าที่ ศาสนาคริสต์ต่างจากศาสนาอื่น หรือปรัชญาทางศาสนา เพราะไม่เริ่มต้นด้วยการบอกประชาชนว่าเขาต้องทำอะไรเพื่อให้ได้รับความรอดพ้น แต่เริ่มต้นด้วยการบอกว่าพระเจ้าได้ทรงทำอะไรมาแล้วเพื่อช่วยให้เขารอดพ้น ศาสนาคริสต์ไม่ได้เริ่มต้นด้วยหน้าที่ แต่ด้วยพระพร หน้าที่และบทบัญญัติมีส่วนเกี่ยวข้องด้วยแน่นอน แต่มีความสำคัญเป็นอันดับสอง ก่อนจะมีหน้าที่เราได้รับพระพร ก่อนจะทำงานมีพระหรรษทาน

ตัวอย่างที่ชัดเจนที่สุดเกี่ยวข้องกับบทบัญญัติข้อแรกและข้อสำคัญที่สุด ให้เรารักพระเจ้า จากนั้นให้เรารักเพื่อนมนุษย์ (ดู ลก 10:27) นักบุญยอห์นยืนยันว่าเราไม่ใช่ฝ่ายที่รักพระเจ้าก่อน แต่พระเจ้าทรงรักเราก่อน เรารักเพราะพระองค์ทรงรักเรา (ดู 1 ยน 4:10, 19) เราจะเห็นได้ว่ากรณีของความเมตตาก็เช่นเดียวกัน คำว่าเมตตาในภาษาลาติน คือ misericordia มาจากสองคำ คือ misereor และ cor แปลว่า “การมีความสงสารในหัวใจ” ต่อความทุกข์ทรมานหรือความผิดพลาดของพี่น้องชายหญิงของเรา นี่คือวิธีที่พระเจ้าทรงอธิบายความเมตตาของพระองค์ เมื่อประชากรของพระองค์หลงออกนอกทาง “ใจของเราปั่นป่วนอยู่ภายใน ความเอ็นดูของเราก็คุกรุ่นขึ้น” (ฮชย 11:8)

1. ความเมตตาของเรา เป็นเหตุหรือผลของความเมตตาของพระเจ้า?

พระเยซูเจ้าตรัสว่า “ผู้มีใจเมตตาย่อมเป็นสุขเพราะเขาจะได้รับพระเมตตา” (มธ 5:7) และพระองค์ทรงสอนเราให้ภาวนาว่า “โปรดประทานอภัยแก่ข้าพเจ้า เหมือนข้าพเจ้าให้อภัยแก่ผู้อื่น” พระองค์ตรัสด้วยว่า “ถ้าท่านไม่ให้อภัยผู้ทำความผิด พระบิดาของท่านก็จะไม่ประทานอภัยแก่ท่านเช่นเดียวกัน” (6:15) ประโยคเหล่านี้สามารถชักนำเราให้เชื่อว่าความเมตตาของพระเจ้าต่อเรานั้น เป็นผลมาจากความเมตตาของเราต่อผู้อื่น และเราจะได้รับพระเมตตาตามสัดส่วนของความเมตตาที่เราแสดงต่อผู้อื่นด้วย ถ้าเป็นเช่นนี้ ความสัมพันธ์ระหว่างพระหรรษทานและผลงานย่อมจะพลิกกลับหัว และจะลบล้างลักษณะที่ให้เปล่าของความเมตตาของพระเจ้า ที่พระองค์ทรงประกาศแก่โมเสสว่า “เราจะโปรดปรานผู้ที่เราต้องการจะโปรดปราน และเราจะเมตตากรุณาผู้ที่เราต้องการจะเมตตากรุณา” (อพย 33:19)

ดังนั้น เราควรเมตตากรุณา เพราะเรารับความเมตตากรุณามาแล้ว และมิใช่เพื่อให้เราได้รับความเมตตากรุณา เราจำเป็นต้องมีใจเมตตาต่อผู้อื่น มิฉะนั้นความเมตตาของพระเจ้าจะไม่มีประสิทธิผลสำหรับเรา และจะถูกถอนคืนไป พระหรรษทาน “มาก่อน” เสมอ และทำให้เกิดพันธะที่เราต้องตอบสนอง นักบุญเปาโลเขียนในจดหมายถึงชาวโคโลสีว่า “องค์พระผู้เป็นเจ้าทรงให้อภัยความผิดของท่านอย่างไร ท่านก็จงให้อภัยแก่เขาอย่างนั้นเถิด” (3:13) หากว่าความสุขแท้เกี่ยวกับความเมตตาของพระเจ้าต่อเรา ดูเหมือนว่าเป็นผลมาจากความเมตตาของเราต่อพี่น้องชายหญิงของเรา ก็เป็นเพราะพระเยซูเจ้ากำลังตรัสถึงความเมตตาจากมุมมองของการพิพากษาครั้งสุดท้าย (“เขาจะได้รับพระเมตตา” ในอนาคต) นักบุญยากอบเขียนว่า “ผู้ใดที่ไม่แสดงความเมตตากรุณาต่อเพื่อนมนุษย์ จะถูกพิพากษาโดยปราศจากความเมตตากรุณาเช่นเดียวกัน” (12:1)

อุปมาเรื่องผู้รับใช้ไร้เมตตา (มธ 18:23-34) เป็นกุญแจให้เราใช้ทำความเข้าใจความสัมพันธ์ระหว่างความเมตตาของพระเจ้าและความเมตตาของเรา เราเห็นจากเรื่องอุปมานี้ว่ากษัตริย์องค์นี้เป็นฝ่ายยกหนี้จำนวนมหาศาล (หนึ่งหมื่นตะลันต์) ให้แก่ผู้รับใช้ของพระองค์ ความใจกว้างของพระองค์ควรทำให้ผู้รับใช้คนนี้มีใจสงสารลูกหนี้ที่ติดเงินเขาเพียงหนึ่งร้อยเหรียญ

เห็นได้ชัดว่ากษัตริย์ในเรื่องนี้เป็นตัวแทนของพระเจ้า และผู้รับใช้ก็หมายถึงมนุษย์ มนุษย์เป็นหนี้พระองค์สำหรับทุกสิ่งทุกอย่าง เพราะต้องได้รับทุกสิ่งทุกอย่างจากพระองค์ แต่พระเจ้าไม่ทรงเรียกร้องสิทธิใดเพื่อพระองค์เอง พระองค์ไม่ทรงร้องขอสิ่งใดจากประชาชนที่อาจเป็นผลประโยชน์ต่อพระองค์ ความเมตตาของพระองค์เป็นของประทานที่ให้เปล่าอย่างอุดมบริบูรณ์ โดยไม่กำหนดเงื่อนไขไว้ล่วงหน้า แม้ว่าความรักนี้ไม่มีเงื่อนไข แต่จะมีผลตามมา พระเจ้าทรงต้องการให้มนุษย์ไม่เพียงยอมรับความรักแบบให้เปล่าที่พระองค์ประทานแก่เขาอย่างมากมาย แต่ให้เขายอมให้ความรักนี้มีชีวิตในตัวเขา และแทรกเข้าไปในทุกส่วนของร่างกายของเขา และนี่คือสิ่งที่ผู้รับใช้คนแรกในเรื่องอุปมาไม่ยอมทำ เขายอมรับผลประโยชน์จากของประทานอันไร้ขอบเขตของนายของเขา แต่เขาตั้งใจจะเก็บทุกสิ่งนั้นไว้สำหรับตนเอง เขากำลังขัดขวางไม่ให้ความรักไหลล้นออกมาอย่างเสรี

2. จงเมตตากรุณาเหมือนกับพระบิดาสวรรค์

เหตุใดพระเจ้าจึงทรงกำหนดความเชื่อมโยงอย่างแนบแน่นเช่นนั้นระหว่างความเมตตาของพระองค์ต่อเรา และความเมตตาของเราต่อผู้อื่น? พระเยซูเจ้าตรัสกับศิษย์ของพระองค์ว่า “ให้ท่านรักกัน เรารักท่านทั้งหลายอย่างไร ท่านก็จงรักกันอย่างนั้นเถิด” (ยน 13:34) และยอห์นยืนยันว่า “ท่านที่รักทั้งหลาย ถ้าพระเจ้าทรงรักเราเช่นนี้ เราก็ควรจะรักกันด้วย” (1 ยน 4:11) (เขาไม่ได้บอกว่า “เราก็ควรตอบแทนด้วยการรักพระองค์ด้วย”) อาจกล่าวได้ว่าพระเจ้าทรงห่วงใยความรักของเราต่อเพื่อนมนุษย์ มากกว่าความรักของเราต่อพระองค์ เราสัมผัสได้ด้วยตนเองถึงความแตกต่างระหว่างความรักของมนุษย์ ที่ไหลวนภายในวงจรปิด และความรักของพระเจ้า ที่ไหลผ่านวงจรเปิด กฎของพระเจ้าคือ “เรารักท่าน ดังนั้นท่านจงรักพี่น้องของท่าน”

ทำไมจึงเปลี่ยนความรักต่อพระเจ้าให้กลายเป็นความรักต่อเพื่อนมนุษย์? คำตอบที่ตรงที่สุดคือเรายังมีชีวิตในเนื้อหนัง ดังนั้นทุกสิ่งจึงต้องเกิดขึ้นผ่านเนื้อหนัง แม้แต่ความรักก็ต้องมีตัวตน เพื่อให้เป็นความรักที่แท้จริง ไม่สลายกลายเป็นความว่างเปล่า เมื่อเราไม่สามารถรักพระเจ้าอย่างเป็นรูปธรรมแบบนี้ทั้งด้วยวิญญาณและร่างกาย เพราะเรามองไม่เห็นพระองค์ เราจึงได้รับคำแนะนำให้รักเพื่อนมนุษย์ที่เรามองเห็นได้ (1 ยน 4:20) เพื่อนมนุษย์ของเราคือพระพักตร์ของพระเจ้าที่เรามองเห็นได้

นักบุญแคเธอรีนแห่งซีเอนนา ระบุอีกเหตุผลหนึ่งสำหรับการเปลี่ยนวิถีความรักเช่นนี้ เธอรายงานว่าพระเจ้าตรัสกับเธอว่า

เราต้องการให้ลูกรักเราด้วยความรักเดียวกับที่เรารัก แต่ลูกทำเช่นนี้ไม่ได้ เพราะเรารักลูกโดยที่เราไม่ได้รับความรัก ความรักทั้งหมดที่ลูกมีต่อเราเป็นความรักที่ลูกเป็นหนี้เรา ดังนั้นการที่ลูกรักเราจึงไม่ใช่พระหรรษทาน แต่เพราะลูกสมควรรักเรา ... เรารักลูกด้วยพระหรรษทานและไม่ใช่เพราะเราเป็นหนี้ลูก ดังนั้น ลูกจึงไม่สามารถรักตอบเราด้วยความรักที่เราต้องการจากลูก และเราได้จัดให้ลูกอยู่ท่ามกลางเพื่อนมนุษย์ เพื่อให้ลูกปฏิบัติต่อเขา สิ่งที่ลูกไม่สามารถปฏิบัติต่อเราได้ คือ ให้ลูกรักเพื่อนมนุษย์โดยไม่คาดหวังสิ่งตอบแทนจากเขา และสิ่งใดที่ลูกทำต่อเขา เราถือว่าลูกได้ทำต่อเรา

เห็นได้ชัดว่ามนุษย์ที่เป็นคนบาปอย่างเราไม่สามารถรักพระเจ้าด้วยความรัก “เปี่ยมเมตตา” เราไม่สามารถเมตตาพระเจ้าได้ ดังนั้นความรักเปี่ยมเมตตานั้นจึงถูกมอบให้แก่เพื่อนบ้านของเรา ช่วยให้เราปฏิบัติตามคำสั่งของพระเยซูเจ้าที่ดูเหมือนว่าเราไม่มีทางทำได้ คือ “จงเป็นผู้เมตตากรุณาดังที่พระบิดาของท่านทรงพระเมตตากรุณาเถิด” (ลก 6:36) ช่วยให้เราทำเพื่อผู้อื่นอย่างที่พระเจ้าทรงทำเพื่อเรา และพระเจ้าทรงถือว่า – นี่คือจุดเด่นอีกประการหนึ่งของความเมตตาอันไร้ขอบเขตของพระองค์ – เราทำเช่นนั้นเพื่อพระองค์ “ท่านก็ทำสิ่งนั้นต่อเรา” (มธ 25:40)

ความเมตตาต่อเพื่อนมนุษย์ – ต่างจากความเมตตาของพระเจ้าต่อเรา – ไม่ใช่ของขวัญที่เรามอบให้เขา แต่เป็นหน้าที่เราเป็นหนี้พวกเขา “อย่าเป็นหนี้ผู้ใด นอกจากเป็นหนี้ความรักซึ่งกันและกัน” (รม13:8) เหตุใดจึงเป็นหนี้ เราได้รับความรักมากมายมหาศาลเพื่อให้เราแบ่งปันให้แก่พี่น้องชายหญิงของเรา แต่ไม่ว่าเราจะรักพี่น้องของเรามากเพียงใด เราไม่มีวันแสดงความเมตตาต่อเขาได้เท่ากับความเมตตาที่เราได้รับจากพระเจ้า ดังนั้น เราจึงเป็นหนี้ความรักต่อพี่น้องของเรา พระเจ้าทรงเมตตาเราอย่างไร้ขอบเขตด้วยการประทานพระเยซูเจ้าพระบุตรของพระองค์แก่เรา และพระองค์ทรงขอให้เราไม่เก็บพระองค์ไว้สำหรับตัวเราเท่านั้น แต่ให้แบ่งปันพระองค์กับผู้อื่น พระองค์ทรงขอให้น้ำที่พระองค์ประทานแก่เรากลายเป็น “ธารน้ำในตัวเราที่ไหลรินเพื่อชีวิตนิรันดร” (ยน 4:14) พี่น้องชายหญิงที่มาเคาะประตูของเราจึงเป็นเจ้าหนี้ที่มาขอให้เราใช้หนี้ แม้ว่าคุณไม่สามารถให้ทุกสิ่งที่เขาขอจากคุณได้เสมอไป แต่อย่าไล่เขาไปโดยไม่มอบสิ่งที่เราเป็นหนี้เขาเลย

Meditatio : มองชีวิตของเราโดยมีพระวาจานำทาง

ทั้งหมดนี้เป็นเหตุผลให้เรารักเพื่อนมนุษย์ด้วยความรักภายใน ไม่ใช่เพราะพระเจ้าทรงบัญชาให้เรารักพวกเขา และไม่ใช่เพราะพระเจ้าทรงรักเขาดังนั้นเขาจึงสมควรได้รับความรักจากเรา แต่เป็นเพราะพระเจ้าทรงใส่ความรักของพระองค์ไว้ในตัวเรา เพราะพระองค์ทรงมอบหมายความรักนี้ให้เราเพื่อใช้รักผู้อื่น นี่คือคุณธรรมทางเทววิทยาของความรักเมตตาซึ่งเราได้รับจากพระเจ้า และเป็นการมีส่วนร่วมในความรักของพระเจ้า ทำให้เรากลายเป็นผู้มีส่วนร่วมในธรรมชาติพระเจ้า ธรรมชาตินั้นคือความรัก ดังนั้น เราจึงมีสมรรถภาพใหม่ที่จะรักอย่างที่พระเจ้าทรงรัก

3. ความเมตตา - จุดที่ทุกศาสนามาพบกัน

บางที ความเมตตาอาจเป็นจุดตัดที่ชัดเจนที่สุดระหว่างศาสนาคริสต์และศาสนาพุทธ ความเมตตาต่อสิ่งมีชีวิตทั้งหลายในศาสนาพุทธ ถือว่าเป็นความดีที่เป็นขั้นหนึ่งของ “มรรคแปด” ที่นำบุคคลหนึ่งไปสู่ความตื่นรู้ แต่โลกของสองศาสนานี้มีแรงจูงใจต่างกัน สำหรับศาสนาคริสต์เราเชื่อว่ามนุษย์ถูกสร้างขึ้นมาตามภาพลักษณ์ของพระเจ้า ผู้ทรงเป็น “พระบิดาผู้ทรงพระกรุณา และพระเจ้าผู้ประทานกำลังใจทุกประการ” (2 คร 1:3) ทรงเป็นพระเจ้าผู้ “ทรงรักทุกสิ่งที่ดำรงอยู่ และไม่ทรงชิงชังสิ่งใดที่พระองค์ได้ทรงสร้าง” (ปชญ 11:24)

ส่วนศาสนาพุทธไม่ยอมรับว่ามีพระเจ้าและพระผู้สร้าง แต่เชื่อว่ามนุษย์ควรเมตตากรุณาเพราะความเป็นหนึ่งเดียวกันและความรับผิดชอบที่เชื่อมโยงระหว่างมนุษย์และสิ่งมีชีวิตทั้งหลาย แต่ความแตกต่างนี้ไม่ขัดขวางเราไม่ให้ทำงานร่วมกัน โดยเฉพาะในวันนี้เมื่อชีวิตถูกคุกคามจากความรุนแรง และเมื่อความสัมพันธ์ต่าง ๆ มีแต่ความขมขื่นและไร้ความปรานี เราคริสตชนสามารถเรียนรู้ได้มากจากหนังสือของดาไลลามะองค์ปัจจุบัน ผู้เสนอ “จริยธรรมแห่งสันติภาพและความเห็นใจ” สำหรับสหัสวรรษที่สาม ทุกหน้าของหนังสือของท่านแสดงความเป็นหนึ่งเดียวและความอ่อนโยนต่อสิ่งมีชีวิตทั้งหลาย และเสนอด้วยว่าจะถ่ายโอนวิสัยทัศน์นี้ไปสู่แวดวงการเมือง เศรษฐกิจ และมิติอื่น ๆ ของชีวิตได้อย่างไร

ขณะที่ความเมตตาที่เป็นทัศนคติและคุณธรรมของมนุษย์ นำศาสนาคริสต์และศาสนาพุทธมารวมกันได้บ้าง แต่ความเมตตาที่เป็นคุณลักษณะของพระเจ้า นำเราเข้าไปใกล้ศาสนายูดายและอิสลาม ซึ่งเป็นอีกสองศาสนาใหญ่ที่เชื่อว่ามีพระเจ้าเพียงหนึ่งเดียว พระสันตะปาปาฟรานซิส ทรงอธิบายเรื่องนี้ในสมณสาสน์สำหรับปีศักดิ์สิทธิ์ เมื่อพระองค์ทรงเขียนว่า

มีมิติหนึ่งของความเมตตาที่ก้าวข้ามขอบเขตของพระศาสนจักรและเชื่อมโยงเราเข้ากับศาสนายูดายและอิสลาม ทั้งสองศาสนานี้ถือว่าความเมตตาเป็นคุณลักษณะหนึ่งที่สำคัญที่สุดของพระเจ้า ชาวอิสราเอลเป็นชนชาติแรกที่ได้รับการเผยแสดงนี้ ซึ่งสืบเนื่องต่อมาในประวัติศาสตร์ และเป็นแหล่งของความอุดมบริบูรณ์ที่ไม่มีวันหมดสิ้น ที่มีจุดมุ่งหมายให้แบ่งปันกับมนุษยชาติทั้งมวล ... ในบรรดาพระนามอันทรงเกียรติที่ศาสนาอิสลามถือว่าเป็นของพระผู้สร้าง พระนามหนึ่งคือ “ผู้ทรงความเมตตาและกรุณา” บ่อยครั้งที่คำวิงวอนนี้ติดอยู่ที่ริมฝีปากของชาวมุสลิม ผู้รู้สึกว่าความเมตตาอยู่เคียงข้างและค้ำจุนเขาในความอ่อนแอทุกวัน พวกเขาเชื่อเช่นกันว่าไม่มีใครสามารถกำหนดขอบเขตให้ความเมตตาของพระเจ้า เพราะประตูของความเมตตาจะเปิดอยู่เสมอ

4. น้ำมันที่ไหลลงมาตามเคราของอาโรน

นักบุญออกัสติน กล่าวว่า “เราเป็นมนุษย์ที่รู้จักตาย บอบบาง อ่อนแอ ที่นำภาชนะดินเผาติดตัวเราไปด้วย ซึ่งไม่เหลือที่ว่างให้กันและกันมากนัก” เราไม่สามารถอยู่ร่วมกันอย่างกลมเกลียว ไม่ว่าในครอบครัวหรือในหมู่คณะประเภทใดโดยไม่ให้อภัยกันและเมตตากันและกัน เราต้องให้อภัยกัน และถ้าทำได้ ต้องแก้ต่างให้ผู้อื่น แทนที่จะประณามเขา เราควรคิดว่า “ผู้ที่แก้ต่างให้ตนเอง พระเจ้าจะทรงกล่าวหาเขา ผู้ที่กล่าวหาตนเอง พระเจ้าจะทรงแก้ต่างให้เขา” แต่สำหรับผู้อื่น เราควรคิดว่า “ผู้ที่แก้ต่างให้พี่น้องของเขา พระเจ้าจะทรงแก้ต่างให้เขา ผู้ที่กล่าวหาพี่น้องของเขา พระเจ้าจะทรงกล่าวหาเขา”

สำหรับชุมชนหนึ่ง การให้อภัยจะทำหน้าที่เหมือนน้ำมันที่หล่อลื่นเครื่องยนต์ ถ้าใครออกเดินทางโดยรถยนต์โดยไม่มีน้ำมันหล่อลื่นเครื่องยนต์แม้แต่หยดเดียว รถยนต์ของเขาจะลุกเป็นไฟภายในไม่กี่นาที การให้อภัยช่วยลดแรงเสียดทานได้เหมือนกับน้ำมัน การเมตตาต่อกันและกันควรเป็นอารมณ์ที่เป็นธรรมชาติที่สุดสำหรับมนุษย์ เราคงต้องปิดหูปิดตาต่อเสียงร้องแห่งความสิ้นหวังที่ดังมาจากทุกทิศทาง ถ้าเราจะไม่มีความรู้สึกสงสารใครเลยแม้แต่น้อย

มีเพลงสดุดีบทหนึ่งที่สรรเสริญความดีและความยินดีจากการอยู่ร่วมกันอย่างสามัคคีกลมเกลียว โดยบอกว่า “เป็นเสมือนน้ำมันบริสุทธิ์บนศีรษะ” ที่ไหลลงมาตามหนวดเคราและเสื้อยาวของอาโรน (ดู สดด 133:2) อาโรนของเรา มหาสมณะของเราคือพระคริสตเจ้า ความเมตตาและการให้อภัยคือน้ำมันที่ไหลลงมาจาก “พระเศียร” ที่ถูกยกขึ้นบนไม้กางเขน และจากนั้นก็ไหลลงมาตามร่างกายของพระศาสนจักร จนถึงชายเสื้อ ไปสู่ทุกคนที่ดำเนินชีวิตตามชายขอบของพระศาสนจักร

ในทางปฏิบัติ ขอให้เราพยายามนึกว่า ในบรรดาความสัมพันธ์ต่าง ๆ ของเรา มีความสัมพันธ์ใดบ้างที่ดูเหมือนว่าต้องการน้ำมันแห่งความเมตตาและการคืนดี และขอให้หยอดน้ำมันลงในความสัมพันธ์นั้นให้ชุ่มโชก เพลงสดุดีลงท้ายด้วยการกล่าวว่า ในที่ใดที่ประชาชนดำเนินชีวิตด้วยการให้อภัยกันและเมตตาต่อกัน “ณ ที่นั้น พระเจ้าประทานพระพรและชีวิตตลอดไป” (สดด 133:3)

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

“จงมีความรักเถิด

เพราะพระองค์ทรงรักเราก่อน

ถ้าผู้ใดพูดว่า “ฉันรักพระเจ้า”

แต่เกลียดชังพี่น้องของตน

ผู้นั้นย่อมเป็นคนพูดเท็จ

เพราะผู้ไม่รักพี่น้องที่เขาแลเห็นได้

ย่อมไม่รักพระเจ้าที่เขาแลเห็นไม่ได้

เราได้รับบทบัญญัตินี้จากพระองค์

คือให้ผู้ที่รักพระเจ้า รักพี่น้องของตนด้วย” (1 ยอห์น 4:19-21)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

@@@@@@@@@